Document ID: 32008D0073

KOMISJONI OTSUS,
20. detsember 2007,
millega muudetakse komisjoni otsust 2004/277/EÜ, Euratom seoses nõukogu otsuse 2007/779/EÜ, Euratom (millega luuakse ühenduse kodanikukaitse mehhanism) rakenduseeskirjadega
(teatavaks tehtud numbri K(2007) 6464 all)
(EMPs kohaldatav tekst)
(2008/73/EÜ, Euratom)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Aatomienergiaühenduse asutamislepingut,
võttes arvesse nõukogu 8. novembri 2007. aasta otsust 2007/779/EÜ, Euratom, millega luuakse ühenduse kodanikukaitse mehhanism, (1) eriti selle artiklit [12],
ning arvestades järgmist:
(1)
Tuleks muuta komisjoni 29. detsembri 2003. aasta otsust 2004/277/EÜ, Euratom, milles kehtestatakse eeskirjad nõukogu otsuse 2001/792/EÜ, Euratom (millega kehtestatakse ühenduse mehhanism tugevdatud koostöö soodustamiseks kodanikukaitse abimissioonidel) (2) rakendamiseks, et lisada Euroopa kodanikukaitset käsitlevad rakenduseeskirjad. Nimetatud eeskirjad peaksid hõlmama kodanikukaitsemoodulite peamisi omadusi, nagu nende ülesanded, tehnilised või muud nõuded, komponendid ja jõudude mobiliseerimiseks kuluv aeg, ning määrama kindlaks moodulite asjakohase isevarustumuse ja koostalitlusvõime taseme.
(2)
Ühe või mitme liikmesriigi riiklikest vahenditest vabatahtlikkuse alusel moodustatud kodanikukaitsemoodulid toetavad kodanikukaitsealast kiirreageerimisvõimet, mida nõudis Euroopa Ülemkogu oma 16. ja 17. juuni 2005. aasta kohtumise järeldustes ning Euroopa Parlament oma 13. jaanuari 2005. aasta resolutsioonis tsunamikatastroofi kohta. Et kodanikukaitsemooduleid saaks kasutada suurõnnetustele reageerimisel, peaksid need oma peamistelt omadustelt vastama teatavatele üldnõuetele.
(3)
Sündmuskohale on vaja tehnilise abi üksusi, kes toetaksid ühenduse meeskondi, kelle ülesanne on hinnata ja/või koordineerida kontorite, telekommunikatsiooni, majutus- ja toiduabi ja transpordi korraldamist ning haldamist. Seepärast on vaja kindlaks määrata tehnilise abi üksuste üldnõuded. Nimetatud üksused võivad aidata kaasa kodanikukaitsemoodulite isevarustumuse nõuete täitmisele. Kui kodanikukaitsemoodulitesse kaasatakse tehnilise abi üksusi, tuleks see korraldada enne mooduleid käsitleva üldise teabe edastamist komisjonile.
(4)
Kodanikukaitsemoodulid peaksid olema suutelised teatava ajavahemiku jooksul ennast ise varustama. Seepärast on vaja kindlaks määrata isevarustumuse põhinõuded ning vajaduse korral konkreetsed nõuded, mis võivad erineda tulenevalt missiooni ning asjaomase mooduli liigist. Tuleks arvesse võtta liikmesriikide ja rahvusvaheliste organisatsioonide üldist tava, näiteks linnakeskkonnas tegutsevate otsingu- ja päästemoodulite pikemaid perioode, mil tuleb vahenditega varustamises olla sõltumatu, ning abi pakkuva ja abi taotleva riigi ülesannete jaotust moodulite puhul, mis hõlmavad ka õhusõidukit.
(5)
Ühenduse ja osalevate riikide tasandil on vaja meetmeid kodanikukaitsemoodulite koostalitlusvõime suurendamiseks, eelkõige seoses väljaõppe ja õppustega.
(6)
Käesoleva otsusega ette nähtud meetmed on kooskõlas kodanikukaitse komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2004/277/EÜ, Euratom muudetakse järgmiselt.
1)
Artiklile 2 lisatakse järgmised mõisted:
„c)
„missioonimeeskonnad” - inim- ja materiaalsed ressursid, sealhulgas (artiklites 3a, 3b ja 3c osutatud) kodanikukaitsemoodulid, mille liikmesriigid on ette valmistanud kodanikukaitse missioonideks;
d)
„tehnilise abi üksused” - inim- ja materiaalsed ressursid, mille liikmesriigid on ette valmistanud toetusülesannete täitmiseks.”
2)
Lisatakse artiklid 3a, 3b ja 3c:
„Artikkel 3a
1. Kodanikukaitsemoodulid vastavad II lisas loetletud üldnõuetele, ilma et see piiraks uute moodulite väljatöötamist.
2. Tehnilise abi üksused vastavad III lisas loetletud üldnõuetele.
3. Nii kodanikukaitsemoodulid kui ka tehnilise abi üksused võivad koosneda ühe või mitme liikmesriigi vahenditest.
4. Kui kodanikukaitsemoodul või tehnilise abi üksus koosneb rohkem kui ühest komponendist, võib missioonile lähetada üksnes kodanikukaitsemooduli või tehnilise abi üksuse need komponendid, mis on konkreetsel missioonil vajalikud.
Artikkel 3b
1. II lisas kirjeldatud konkreetsete kodanikukaitsemoodulite puhul kehtivad isevarustumuse nõuded järgmistele elementidele:
a)
ilmastikutingimuste jaoks sobiv varjualune;
b)
operatsioonibaasi ning missiooni läbiviimisel kasutatavate seadmete toimimiseks vajalik elektrienergia tootmine ja valgustus;
c)
mooduli personali jaoks ette nähtud sanitaar- ja hügieeniseadmed;
d)
mooduli personali jaoks vajalik toit ja vesi;
e)
mooduli personali jaoks ette nähtud meedikud ja parameedikud, meditsiiniseadmed ja -varustus;
f)
mooduli seadmete säilitamiseks ja hoolduseks vajalikud seadmed;
g)
seadmed sidepidamiseks asjakohaste partneritega, eelkõige nendega, kes vastutavad tegevuskohas koordineerimise eest;
h)
kohapealne transport;
i)
logistika, seadmed ja töötajad operatsioonibaasi rajamiseks ja missiooni alustamiseks viivitamata pärast sündmuskohale saabumist.
2. Et tagada isevarustumuse nõuete täitmine, võtab abi pakkuv liikmesriik ühe või mitu järgmistest meedetest:
a)
kaasab kodanikukaitsemoodulisse vajalikud töötajad, seadmed ja tarbekaubad;
b)
teeb tegevuskohas vajalikud korraldused;
c)
võtab eelnevalt vajalikud meetmed, et täiendada vajaduse korral tehnilise abi üksusega missioonimeeskonna isevarustumuse taset selliselt, et see vastaks artiklis 3c osutatud nõuetele enne asjaomase kodanikukaitsemooduli kohta andmete esitamist vastavalt artikli 3 lõikele 1.
3. Missiooni alustades tuleb tagada isevarustumus vähemalt:
a)
96 tunniks või
b)
konkreetsele kodanikukaitsemoodulile II lisas ette nähtud ajavahemikuks.
Artikkel 3c
Liikmesriigid võtavad vajalikud meetmed, et tagada järgmiste nõuete täitmine:
a)
kodanikukaitsemoodulid suudavad töötada koos teiste kodanikukaitsemoodulitega;
b)
tehnilise abi üksused suudavad töötada koos teiste tehnilise abi üksuste ja kodanikukaitsemoodulitega;
c)
kodanikukaitsemoodulite komponendid suudavad koos töötada ühe kodanikukaitsemoodulina;
d)
tehnilise abi üksuse komponendid suudavad koos töötada ühe tehnilise abi üksusena;
e)
EList väljapoole lähetatavad kodanikukaitsemoodulid ja tehnilise abi üksused suudavad töötada koos kannatanud riiki abistavate rahvusvaheliste katastroofiabi organisatsioonidega;
f)
kodanikukaitsemoodulite ja tehnilise abi üksuste juhid, juhtide asetäitjad ja sideametnikud osalevad komisjoni korraldatavates asjakohastes koolitusprogrammides ja õppustel vastavalt otsuse 2007/779/EÜ, Euratom artikli 5 lõikele 5.”
3)
Artikli 11 lõikes 1 asendatakse sõna „lisas” sõnadega „I lisas”.
4)
Artiklile 24 lisatakse punkt e:
„e)
kodanikukaitsemoodulite koostalitlusvõime parandamine.”
5)
Lisa pealkirjas asendatakse sõna „lisa” sõnadega „I lisa”.
6)
Lisatakse II lisa, mis on esitatud käesoleva otsuse I lisas.
7)
Lisatakse III lisa, mis on esitatud käesoleva otsuse II lisas.
Artikkel 2
Käesolev otsus on adresseeritud liikmesriikidele.
Brüssel, 20. detsember 2007

Labels: 10
18
15
5